Vladimirs Saldo

Vladimirs Saldo () jeb Volodimirs Saldo (; dzimis ) ir Ukrainas un Krievijas politiķis, prokrievisks kolaborants. Krievijas okupētā Hersonas apgabala vadītājs (2022—pašlaik), Hersonas pilsētas domes deputāts (2015—2022), Hersonas pilsētas mērs (2002—2012), Ukrainas Augstākās Radas deputāts (2012—2014).

Pēc Hersonas apgabala okupācijas Krievijas iebrukuma Ukrainā laikā tika iecelts par apgabala okupācijas administrācijas vadītāju. 2022. gada jūnijā viņš ieguva Krievijas pilsonību no Hersonas krievu okupācijas varas iestādēm.

Kopš 2022. gada augusta pret Saldo, kolaborācijas ar Krieviju dēļ, ir piemērotas Eiropas Savienības, ASV, Lielbritānijas un virknes citu valstu sankcijas.

2024. gada 2. oktobrī Saldo paziņoja par okupētajā Hersonas apgabalā dzīvojošo ukraiņu piespiedu iesaukšanu Krievijas bruņotajos spēkos, kas ir Ženēvas konvencijas pārkāpums.

 Biogrāfija 
Saldo dzimis 1956. gada 12. jūnijā Mikolajivas apgabalā, Ukrainas PSR. Viņa tēvs bija celtnieks, māte — ārste. 1978. gadā viņš absolvēja Krivijrihas Kalnrūpniecības institūtu kā būvinženieris ar grādu industriālajā un civilajā inženierijā.

1978.—1981. un 1986.—1988. gadā viņš bija kombināta Hersonpromstroj rūpnīcas Promstroj-1 būvniecības un uzstādīšanas nodaļas vadītājs. 1981.—1986. gadā viņš bija Mongolijas Tautas Republikas armijas militārais padomnieks. No 1988. līdz 1991. gadam viņš bija Hersonpromstroj rūpnīcas Promstroj-6 būvniecības un uzstādīšanas nodaļas galvenais inženieris. No 1991. līdz 2001. gadam viņš bija Hersonpromstroj rūpnīcas Promstroj-3 būvniecības un uzstādīšanas nodaļas vadītājs.

No 2001. līdz 2002. gadam viņš bija Hersonas apgabala reģionālās pārvaldes priekšsēdētāja vietnieks (celtniecības, mājokļu un komunālie pakalpojumu jomā), no 2002. līdz 2012. gadam — Hersonas pilsētas mērs.

No 2012. gada decembra līdz 2014. gada novembrim viņš bija Ukrainas Augstākās Radas 7. sasaukuma deputāts, kuru ievēlēts no prokrieviskās Reģionu partijas saraksta. Augstākajā Radā darbojies kā Būvniecības, pilsētplānošanas, mājokļu un komunālo pakalpojumu un reģionālās politikas komitejas priekšsēdētāja vietnieks. 2014. gadā viņš kā Augstākās Radas deputāts publiski atklāja savu prokrievisko pozīciju.

No 2014. gada līdz 2022. gadam viņš bija Hersonas pilsētas celtnieku un investoru sabiedriskās organizācijas Strojinvestsojuz valdes priekšsēdētājs. 2015. gadā neveiksmīgi kandidējis uz Hersonas pilsētas mēra amatu no partijas "Mūsu novads" saraksta. 2019. gadā viņš nodibināja politisko partiju "Volodimira Saldo bloks".

2022. gada 16. martā viņš kļuva par "Miera un kārtības saglabāšanas komitejas" locekli un uzsāka sadarbību ar Krievijas militārpersonām. 26. aprīlī Krievijas militārpersonas iecēla Saldo par okupantu izveidotās Hersonas apgabala militāri civilās pārvaldes priekšsēdētāju. 2022. gada 11. jūnijā viņš bija viens no pirmajiem 23 cilvēkiem Hersonā, kurš saņēma Krievijas pasi. Kopš 2022. gada augusta viņš ir partijas "Vienotā Krievija" biedrs.

2022. gada 5. augustā kļuva zināms, ka Vladimirs Saldo ievietots slimnīcā Krimā, kur nonācis medicīniski izraisītā komā. Ārsti neapstiprināja sirdslēkmi vai insultu. Būdams komā, viņš ar speciālu lidmašīnu tika nogādāts Maskavā. Smagā stāvoklī viņš tika ievietots Maskavas Sklifosovska pētniecības institūta toksikoloģijas nodaļas intensīvās terapijas nodaļā. Vladimirs Saldo 12. septembrī savā lietotnes Telegram kanālā ievietoja video, kurā stāsta, ka "nebija kādu laiku ēterā", jo "bija ļoti nopietnu ārstu uzraudzībā".

2022. gada 19. septembrī kļuva zināms par viņa atgriešanos Hersonā. Piedalījies pseidoreferendumā "par Hersonas apgabala iestāšanos Krievijas Federācijā".

2022. gada novembra sākumā Saldo kopā ar Kirilu Stremousovu un Sergeju Aksjonovu iebilda pret Krievijas okupācijas karaspēka izvešanu no Hersonas.

2022. gada 18. novembrī, pēc safari parka "Taigans" īpašnieka Oļega Zubkova teiktā, kļuva zināms, ka Saldo ir iniciators dzīvnieku zagšanai un pārvešanai no Hersonas zoodārza uz Krievijas okupēto Krimu.

2023. gada 9. maijā viņš ierakstīja uzrunu ukraiņu valodā ukraiņu karavīriem, sakot, ka "lielākoties mēs esam savējie, nevis ienaidnieki", un aicināja atcerēties, ka "mūsu tēvi un vectēvi ir vienādi". Šo uzrunu sociālo tīklu lietotāji lielākoties izsmēja.

2023. gada 8. novembrī Odesas tiesa lietā par kolaborāciju ar Krieviju  Saldo aizmuguriski piesprieda 15 gadu cietumsodu ar mantas konfiskāciju.

 Skandāli un sankcijas 
2016. gadā viņš trīs mēnešus pavadīja Dominikānas Republikas cietumā aizdomās par līdzdalību Denisa Paščenko nolaupīšanā, kurš viņam esot bijis parādā aptuveni 334 000 dolāru. Tā paša gada vasarā internetā tika publicēts audioieraksts, kurā kāda persona ar Volodimiram Saldo līdzīgu balsi atzinās sadarbībā ar Krievijas FDD. Pēc tam Ukrainas drošības dienests sāka izmeklēšanu, taču par tās rezultātiem nekas netika ziņots. Tajā pašā laikā parādījās Volodimira Saldo fotogrāfijas kopā ar bijušo Augstākās Radas deputātu Oleksiju Žuravko, kurš tika meklēts par valsts nodevību, un krievu aktieri Mihailu Porečenkovu. Gadu vēlāk viņš atteicās komentēt šo fotoattēlu.

2022. gada 17. martā Ukrainas Ģenerālprokuratūra pret viņu uzsāka tiesvedību valsts nodevības lietā, kas saistīta ar pseidovaras orgānu izveidi Hersonas apgabalā.

2022. gada 3.jūnijā Eiropas Savienība pret viņu ieviesa sankcijas saistībā ar kolaboracionistiskām aktivitātēm okupētā Hersonas apgabala vadībā.

2022. gada 2. augustā ASV piemēroja sankcijas pret Saldo.

Apvienotā Karaliste, Kanāda, Šveice, Austrālija, Japāna, Ukraina un Jaunzēlande pret viņu ir noteikušas sankcijas.

 Atsauces 

Kategorija:1956. gadā dzimušie
Kategorija:Mikolajivas apgabalā dzimušie
Kategorija:Ukrainas politiķi
Kategorija:Krievijas politiķi
Kategorija:Krievijas 2022. gada iebrukuma Ukrainā personas